- Hindi News
- National
- छह माह से नहीं मिले दूध के रुपए, किसानों ने सहयोग डेयरी के कर्मचारियों काे बनाया बंधक
छह माह से नहीं मिले दूध के रुपए, किसानों ने सहयोग डेयरी के कर्मचारियों काे बनाया बंधक
छह माह से डेयरी को दूध बेचने के रुपए का भुगतान नहीं करने से नाराज किसानों ने मंगलवार दोपहर सहयोग डेयरी के दफ्तर में ताला जड़ दिया। दो घंटे तक 12 अधिकारी-कर्मचारी दफ्तर में बंधक रहे। टीआई पंकज त्यागी ने मौके पर पहुंचकर दफ्तर का ताला खोला और किसानों और डेयरी के अधिकारियों के बीच सुलह कराई। करीब एक घंटे की बहस के बाद डेयरी के अधिकारी ने 20 मार्च से किसानों को रुपए का भुगतान करने का आश्वासन दिया। इसके बाद किसान माने।
गणेश मुकाती, दीपक जानी, गौतम सारन, गणेश तिवारी ने बताया डेयरी पर दूध दिया, लेकिन छह माह से भुगतान नहीं मिला। डेयरी पर किसानों का लाखों रुपया बकाया है। जब भी तकाजा करने दफ्तर पहुंचते हैं तो अधिकारी दो-चार दिन का कहकर टाल देते हैं। इसी से नाराज ग्रामीणों ने मंगलवार को दफ्तर में ताला लगाकर डेयरी के अधिकारी-कर्मचारियों को अंदर बंद कर दिया। किसानों ने बताया अक्टूबर माह से उन्हे दूध का भुगतान नहीं मिला है। इस दौरान नाराज किसानों ने नारेबाजी भी की।
डेयरी अधिकारी ने किसानों को आश्वासन दिया है
किसानों ने डेयरी के दफ्तर में ताला बंद कर दिया था। किसानों और डेयरी के अधिकारियों के बीच सुलह करा दी गई है। डेयरी के अधिकारी ने 20 मार्च तक भुगतान शुरू करने का लिखित आश्वासन किसानों को दिया है। पंकज त्यागी, टीआई हरदा
किसानों के दूध का भुगतान नहीं होने की शिकायत है। इसका शीघ्र निराकरण किया जाएगा। प्रबंधन से बात हुई है। 20 मार्च से भुगतान मिलने लगेगा। -शिवेंद्र जोशी, अकाउंट मैनेजर सहयोग डेयरी
किसानों का 2 करोड़ बकाया
प्रतापपुरा के किसान सदासुख विश्नोई ने कहा उनका 1. 50 लाख रुपए बकाया है। छह माह से दफ्तर के चक्कर काट रहे हैं। आज वे रुपए लेकर ही वापस जाएंगे। उन्होंने कहा रुपए नहीं है तो चेक से भी भुगतान किया जा सकता है। इस दौरान डेयरी के अकाउंट मैनेजर शिवेंद्र जोशी ने कहा उनकी प्रबंधन से चर्चा चल रही है। इस पर किसान के साथ उनकी बहस भी हुई। डेयरी ने जिले के गांवों के बीच एक स्पॉट बनाकर दूध एकत्रित किया। गांवों में किसानों को ही एजेंट बनाया। अब एजेंटों से रुपए का तकाजा होने लगा है। हरदा, टिमरनी और खिरकिया के सैंकड़ों किसानों का दूध का दो करोड़ रुपए बकाया है। यह मुद्दा जियोस की बैठक में उठ चुका है।
12 अधिकारी-कर्मचारी दो घंटे रहे बंधक
इंदौर-बैतूल नेशनल हाईवे पर मुल्लाजी के नाले के पास एक मकान के प्रथम तल पर चल रहे सहयोग डेयरी के दफ्तर में करीब 12 अधिकारी-कर्मचारी हैं। दोपहर करीब 12:30 बजे दो दर्जन से अधिक किसान यहां पहुंचे। रुपया देने में ना-नुकुर करने पर किसानों ने नीचे आकर दफ्तर का दरवाजा बंद कर ताला लगा दिया। टीआई पंकज त्यागी दोपहर 2:30 बजे पहुंचे और उन्होंने ताला खोला।
हरदा। सहयोग डेयरी के दफ्तर का ताला बंद कर नारेबाजी करते हुए किसान।
tgl_Latn sot_Latn hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva